## L’estand de la Comunitat Valenciana en Fruit Attraction acull 47 empreses, una denominació d’origen i una indicació geogràfica protegida

*** A més, participen 126 empreses del sector hortofructícola de la Comunitat Valenciana, de manera que la representació valenciana suma un total de 175 empreses en la fira comercial que comença dimarts
* En la 17a edició d’esta cita internacional, la tomaca serà el producte estrela**

L’espai expositor de la Comunitat Valenciana en Fruit Attraction acull, este any 2025, un total de 47 empreses hortofructícoles, a més d’una denominació d’origen protegida (DOP) i una indicació geogràfica protegida (IGP), que podran mostrar la qualitat dels seus productes en esta important fira sectorial, que obri les portes del 30 de setembre al 2 d’octubre en IFEMA (Madrid).

El conseller d’Agricultura, Aigua, Ramaderia i Pesca, Miguel Barrachina, visitarà dimecres que ve, 1 d’octubre, el certamen dedicat al sector de les fruites i hortalisses, per a acompanyar les empreses presents, que fan de la producció valenciana referent en qualitat i confiança comercial. Mentres que el secretari autonòmic d’Agricultura, Vicente Tejedo, assistirà el dia 30 de setembre, participant en la inauguració oficial de Fruit Attraction.

El certamen preveu una participació de prop de 2.500 empreses, en un total de 75.000 metres quadrats d’oferta hortofructícola i una assistència de més de 120.000 professionals procedents de 150 països.

La Comunitat Valenciana disposarà d’un estand de 512 metres quadrats, compost per quatre parcel·les i situat en el pavelló 3 d’IFEMA. Una d’estes parcel·les està destinada a zones comunes per a facilitar, entre altres coses, que les empreses presents puguen albergar reunions amb futurs clients.

L’estand de la Comunitat Valenciana comptarà amb una destacada presència de productors, cooperatives i empreses dedicades a la distribució de fruites i hortalisses, i comprendrà una àmplia varietat de cultius: des de cítrics, caquis, raïm i cireres, fins a magranes, tomaques, cebes, alls i altres hortalisses. A este aparador se sumen entitats representatives com Asoproa (l’Associació de Productors d’Alvocats de la Comunitat Valenciana) i segells de qualitat reconeguts, com la IGP Cítrics Valencians o la DOP Carxofa de Benicarló.

**Presentació de la marca ‘Aguacate CV’**

Precisament, Asoproa serà una de les protagonistes de l’estand de la Comunitat Valenciana, ja que aprofitarà l’esdeveniment per a presentar el seu nou segell de qualitat: ‘Aguacate CV’, una marca que certifica la qualitat i l’origen local dels alvocats valencians.

L’estand de la Conselleria d’Agricultura serà l’escenari a on l’1 d’octubre, a partir de les 12:00 hores, es donarà a conéixer esta nova marca CV, s’explicaran els seus orígens i la imatge corporativa, a més dels plans de futur per a la promoció d’este excel·lent producte.

A més, la representació valenciana anirà més enllà de l’espai institucional. Un total de 126 empreses de la regió participaran en la fira de manera independent, i és una de les comunitats amb més presència en el certamen.

**Novetats de Fruit Attraction 2025**

L’edició de 2025 de Fruit Attraction arriba amb importants canvis, entre els quals destaca la reorganització dels deu pavellons, ara distribuïts de manera més estratègica per sectors, així com l’elecció de la tomaca com a protagonista absoluta d’enguany.

Este producte, el més consumit dins de l’univers de les hortalisses a escala global, representa a Espanya quasi una quarta part del consum hortícola en les llars. En esta edició, se li retrà homenatge amb un complet espai expositiu: un hort demostratiu, mostres de noves varietats, degustacions, exhibicions culinàries en directe i fòrums de debat centrats en el mercat, la innovació i les noves tendències de consum.

En este context, la Comunitat Valenciana és reconeguda per l’alta qualitat de la seua producció de tomaques, avalada per distintius com la marca CV per a la Tomata de Penjar d’Alcalà de Xivert, la Tomaca Mutxamel o la Tomata de la Comunitat Valenciana.

Un altre dels punts d’interés d’esta edició serà la iniciativa ‘Països importadors convidats’, que enguany posa el focus en Malàisia i Mèxic. Els dos països protagonitzaran una sèrie d’activitats específiques com ara conferències, trobades empresarials i seminaris en línia, centrats en les oportunitats de negoci i comerç amb estos mercats emergents.

En definitiva, Fruit Attraction 2025 es consolida com un aparador internacional de primer nivell per al sector hortofructícola, a on confluïxen innovació, negoci i visibilitat global. Un espai en el qual les empreses de la Comunitat Valenciana, una vegada més, tindran l’oportunitat de destacar per l’excel·lència dels seus productes, el compromís dels seus professionals i la seua capacitat per a atraure aliances estratègiques i inversions.

Fecha: 28/09/2025